***Comunicat de presă***

***9 aprilie 2025***

**Scriitorul Mircea Cărtărescu, prezent la serata literară „Più libri più liberiˮ cu sprijinul IRCCU Veneția**

Institutul Român de Cultură şi Cercetare Umanistică de la Veneţia susţine participarea scriitorului Mircea Cărtărescu, în calitate de autor român contemporan cu reputaţie internaţională şi reprezentant al literaturii române, la serata literară „Più libri più liberiˮ - Târgul naţional al editurilor mici şi mijlocii de la Roma, organizată la Teatrino di Palazzo Grassi al The Pinault Collection.

Evenimentul cu tema „Realitatea este paranoică” va avea loc joi, 10 aprilie 2025, ora 18.00, și îi va avea invitați pe scriitorii Mircea Cărtărescu şi Vanni Santoni. Serata literară va debuta cu un cuvânt introductiv al Chiarei Valerio, urmat de un dialog al celor doi scriitori, cu traducerea consecutivă în italiană a profesorului Bruno Mazzoni.

Un scriitor italian care trăieşte la Paris, Vanni Santoni, se aventurează în vasta şi cuprinzătoarea operă universală a unui scriitor român, Mircea Cărtărescu, care se simte profund european. Mitologia, fizica cuantică, politica şi grăuntele de realitate cu care te confrunţi pentru a trăi şi a scrie vor fi temele principale ale dialogului dintre cei doi scriitori.

Poet, prozator, eseist, critic literar şi publicist, **Mircea Cărtărescu** (n. 1 iunie 1956, în Bucureşti) este unul dintre cei mai premiați și traduși scriitori români ai perioadei postcomuniste, publicând peste 30 de volume, traduse în 23 de limbi. Numele său a fost frecvent menționat pentru nominalizare la Premiul Nobel pentru literatură, fiind propus oficial, de două ori, de către Uniunea Scriitorilor din România. Cărţile sale au fost traduse în engleză, germană, italiană, franceză, suedeză, spaniolă, olandeză, polonă, portugheză, maghiară, ivrit, norvegiană, bulgară, slovenă, daneză, bască, rusă, greacă, turcă, croată, sârbă, catalană ș.a. Mircea Cărtărescu a urmat, de asemenea, o remarcabilă carieră universitară și, ca fondator și mentor al Cenaclului „Litereˮ de la Universitatea București, a avut un rol important în formarea unor scriitori notabili din generațiile mai tinere. A debutat cu volumul de poeme „Faruri, vitrine, fotografiiˮ (Cartea Românească, Bucureşti, 1980). Au urmat „Poeme de amorˮ (Cartea Românească, 1982); „Totulˮ (poeme, Cartea Românească, 1984); „Visulˮ (în ediţiile următoare Nostalgia, povestiri, Cartea Românească, 1989; Humanitas, Bucureşti, 1993); „Levantulˮ (poem epic, Cartea Românească, 1990; Humanitas, 1998); „Visul chimericˮ (studiu critic, Litera, Bucureşti, 1991; Humanitas, 2011); „Travestiˮ (roman, Humanitas, 1994); „Dragosteaˮ (poeme, Humanitas, 1994); „Orbitor. Aripa stângăˮ (roman, Humanitas, 1996); „Dublu CDˮ (poeme, Humanitas, 1998); „Postmodernismul românescˮ (studiu critic, Humanitas, 1999); „Jurnal Iˮ (Humanitas, 2001); „Orbitor. Corpulˮ (roman, Humanitas, 2002); „Enciclopedia zmeilorˮ (carte pentru copii, Humanitas, 2002); „Pururi tânăr, înfăşurat în pixeliˮ (publicistică, Humanitas, 2003); „Parfumul aspru al ficţiuniiˮ (audiobook, Humanitas, 2003); „Pluriversˮ vol.I şi II (poeme, Humanitas, 2003); „Cincizeci de soneteˮ (poeme, Brumar, Timişoara, 2003); „De ce iubim femeileˮ (povestiri şi audiobook, Humanitas, 2004); „Baroane!ˮ (Humanitas,); „Jurnal IIˮ (Humanitas, 2005); „Orbitor. Aripa dreaptăˮ (roman, Humanitas, 2007); „Dublu albumˮ (Humanitas, 2009); „Nimicˮ (Humanitas, 2010); „Frumoasele străineˮ (povestiri, Humanitas, 2010); „Zen. Jurnal 2004–2010ˮ (Humanitas, 2011); „Ochiul căprui al dragostei noastreˮ (publicistică şi proză, Humanitas, 2012); „Fata de la marginea vieţiiˮ (povestiri alese, Humanitas, 2014); „Poeziaˮ (Humanitas, 2015); „Solenoidˮ (roman, Humanitas, 2015); „Peisaj după isterieˮ (Humanitas, 2017); „Știutorii. Trei povestiri din Orbitorˮ (Humanitas, 2017); „Un om care scrie. Junal 2011–2017ˮ (Humanitas, 2018); „Melancoliaˮ (Humanitas, 2019); „Creionul de tâmplărieˮ (Humanitas, 2020); „Nu striga niciodată ajutorˮ (Humanitas, 2020); „Theodorosˮ (roman, Humanitas, 2022).

**The Pinault Collection** este unul dintre cei mai importanţi operatori culturali de la Veneţia şi din Italia. Este holdingul care deţine şi gestionează patrimoniul artistic şi cultural al antreprenorului francez François Pinault, inclusiv colecţia de artă a familiei Pinault, spaţiile de expunere, parteneriatele instituţionale şi culturale, împrumuturile de artă şi programele de rezidenţe artistice. Lucrările din colecţie sunt expuse cu regularitate în cele mai renumite muzee din lume, printr-o politică de împrumuturi şi expoziţii originale. Colecţia Pinault îşi are sediile principale la Punta della Dogana şi Palazzo Grassi de la Veneţia, iar din 2021, celor două edificii istorice italiene li s-a adăugat şi sediul Bursei de Valori din Paris. De la inaugurarea sa, în 2013, Teatrino di Palazzo Grassi a organizat numeroase evenimente culturale şi a colaborat cu instituţii precum Bienala de la Veneţia şi Fondazione Musei Civici di Venezia.

**Più libri più Laguna** este evenimentul cultural fondat în 2024, prin colaborarea dintre Palazzo Grassi – Punta della Dogana şi Più libri più liberi, Târgul naţional al editurilor mici şi mijlocii de la Roma, împreună cu Librăria Marco Polo. Noua întâlnire îi va avea ca protagonişti pe scriitorii Mircea Cărtărescu şi Vanni Santoni. Un scriitor italian care trăieşte la Paris, Vanni Santoni, se aventurează în vasta şi cuprinzătoarea operă universală a unui scriitor român, Mircea Cărtărescu, care se simte profund european. Mitologia, fizica cuantică, actualitatea culturală şi politică, precum şi grăuntele de realitate cu care te confrunţi pentru a trăi şi a scrie vor fi temele principale ale dialogului dintre cei doi scriitori.

Intrarea este liberă, în limita locurilor disponibile.

**Contact:**

Serviciul Promovare și Comunicare

biroul.presa@icr.ro; 031 71 00 622